黄庭坚
宣九家赋雪
都城穷腊月半破，晚来雪云应朝课。
虚檐稍闻飘瓦声，六花连空若推堕。
翩翩恐逐歌吹来，皎皎不受尘泥涴。
试寻高处望双阙，佳气葱葱寒贴妥。
遥知万马驾紫宸，把烛天街听宫鏁。
吾人岂解占丰年，但喜酒樽宜附火。
石鼎香浮北焙茶，洪炉壳爆宣城果。
陆珍海异厌下箸，别索百种烦烹和。
仆奴睥睨费呼叱，主人爱客无不可。
凭向江船问子猷，山阴夜醉何如我。
北邻长吉最能诗，怯寒正想重裘坐。
故遣长须屡送来，犹得王孙嘲饭颗。